Lars Barfoed (KF), 2013-10-03:
Hold da op, hvor er det en spændende debat, vi har her!
Efter at statsministeren har holdt en engageret tale i forgårs om sine visioner for det danske samfund, har sat en dagsorden og er kommet med konkrete bud på, hvordan vi håndterer de udfordringer, der er i det danske samfund, har vi med den dagsorden, statsministeren har sat, en engageret debat her om det, hvor partierne hver for sig fremlægger deres bud på, hvordan de vil løse de udfordringer, og hvilke visioner de ser for det danske samfund.
Nej, det er ikke den debat, vi har, vel?
Statsministeren har overhovedet ikke sat nogen dagsorden.
Statsministeren har ikke fremlagt nogen visioner, vi kan forholde os til.
Statsministeren er heller ikke kommet med nogen som helst bud på, hvordan vi håndterer de udfordringer, det danske samfund har.
Og regeringspartierne bruger deres taletid her i dag på at kritisere oppositionens politik, men ikke på at sige, hvad de selv vil, for de har ingen politik.
Det er jo ærgerligt, at det er sådan, fordi vi har store udfordringer i det her samfund.
Jeg havde lige fyldt frisk vand i det, men hvis jeg får et nyt glas, er det fint nok.
Vi har store udfordringer i det danske samfund.
Der mangler job til danskerne i private virksomheder.
Boligejerne er utrygge, fordi deres udgifter eksploderer på grund af stigende grundskyldsbetalinger.
Kriminaliteten fortsætter.
Bandekriminaliteten breder sig.
Og der er flere indbrud i private hjem, hvilket skaber utryghed hos danskerne.
Naturen kæmper for overlevelse på mange områder.
Det skal vi gøre noget ved.
Der er grupper i vores samfund, som ikke får tilstrækkelig hjælp, mens der er andre, som lever af offentlig forsørgelse i så høj grad, at det slet ikke kan betale sig for dem at få et arbejde.
Vi slæber rundt på verdens største offentlige sektor.
Vi brandbeskatter borgerne mere end nogen andre steder i verden.
Vores konkurrenceevne lider.
Den offentlige gæld vil stige i de kommende år.
Vores produktivitet har været faldende.
Vi har brug for mere vækst i de private virksomheder.
Og vores position som et af verdens mest velstående lande er klart truet, vores velstand er på retur i forhold til andre lande, mens vores naboer – Sverige, Norge og Tyskland – drøner den anden vej.
Jamen her er det jo, at vi politikere må komme med nogle bud på, hvad det er, vi vil, for der er ikke nogen svar fra regeringens side, og så må vi i oppositionspartierne jo komme med vores bud på det.
Vi skal altså have styrket virksomhedernes konkurrenceevne.
Det er indtjeningen i landets private virksomheder, som vi alle sammen lever af.
Derfor er der behov for at give bedre vilkår for vores virksomheder og for iværksættere, så vi får vækst og indtjening, som vi kan leve af, og så danskerne får job, så flere kan klare sig selv.
Vi har også brug for at give danske familier, danske borgere, mere frihed og mere ansvar, så de selv kan klare deres egen tilværelse, og så vi bedre kan hjælpe dem, der virkelig har brug for hjælp.
Og så skal vi værne mere i det her samfund om vores fælles værdier på en lang række områder.
For at tage det med virksomhederne og vores konkurrenceevne først, for vi har jo talt meget om økonomi her i dag, vil jeg sige, at der altså er brug for, at vi fortsætter med at sænke skatterne.
Jeg indrømmer, at vi lavede en aftale for snart halvandet år siden om lavere skatter, men der er brug for, at vi kommer langt videre med det.
Vi lavede også to vækstpakker i foråret, og det var da bestemt vækstpakker, der bringer os i den rigtige retning, men der er brug for, at vi kommer langt videre, før vi for alvor kan se, at det kan betale sig at arbejde og investere i Danmark, før vores virksomheder for alvor kan sænke omkostningerne, så de kan konkurrere bedre med virksomheder i andre lande.
Derfor skal vi videre ad det spor.
Der er også brug for, at vi styrker uddannelserne.
Der vil jeg godt kvittere for, at regeringen har fremlagt et forslag til en erhvervsuddannelsesreform.
Der er ting der, vi ikke er enige om, men der er brug for en reform af vores erhvervsuddannelser.
For uden dygtige smede, dygtige håndværkere mister vi produktion her i landet.
Det er en vigtig faktor, når vi taler om konkurrenceevne, at vi har gode uddannelser, ikke mindst gode erhvervsuddannelser.
Der er også brug for mere forskning.
Der er brug for en styrket infrastruktur.
Der er brug for mindre bureaukrati og færre regler for virksomhederne.
Når man er ude at besøge virksomheder i Danmark, ikke mindst de små og mellemstore virksomheder, støder man konstant på, at virksomhederne efterlyser færre regler, og at de efterlyser mindre bureaukrati og en kultur fra offentlige kontrolmyndigheder, der snarere hjælper dem med at overholde reglerne i stedet for at interessere sig for bøder og sanktioner over for virksomhederne.
På alle de felter skal vi gøre det bedre, men der er som sagt også brug for, at vi skaber mere frihed og mere ansvar til familierne, så flere kan klare sig selv.
Det hænger bl.a. sammen med tryghed omkring boligen.
Der er desværre mange steder rundtomkring i landet, hvor boligejerne oplever en eksplosion i deres boligudgifter år for år.
Og fremover – i flere år – kan de kun se, at deres boligudgift bliver ved med at stige, ikke fordi de har investeret i noget, ikke fordi de har sat sig i nogen gæld, men simpelt hen fordi vurderingerne er kommet så højt op, at grundskylden bliver ved med at stige og stige, så man får stigende betalinger til den.
Mange frygter, at de må flytte fra den bolig, de har, fordi grundskylden eksploderer, som den gør.
Derfor er der brug for, at vi nu fastfryser grundskylden, så vi skaber tryghed omkring folks bolig.
Men der er også behov for, at vi sænker skatten, så flere kan klare sig selv, og så det bedre kan betale sig at tage et arbejde, for der er jo nogle, som vi giver kontanthjælp, og som får så meget i kontanthjælp, at det ikke kan betale sig at tage et arbejde.
Det burde vi kunne blive enige om ikke er rimeligt.
Til gengæld er der andre grupper, som vi burde hjælpe bedre, f.eks. børn, der vokser op i familier med misbrug, og som ikke har garanti for behandling, og som dermed risikerer selv at komme ud i et misbrug.
Eller tag vores soldater, som kommer hjem fra Afghanistan og ikke får den hjælp endnu, som de har brug for.
De har nu demonstreret for boliger, men også på en række andre områder kan vi hjælpe vores hjemvendte soldater, veteraner, som de kalder sig, bedre, end vi gør.
Vi burde også give bedre behandling til narkomaner, end vi gør.
Vi skal koncentrere indsatsen mere over for dem, der virkelig har brug for det, samtidig med at vi skal sænke skatterne, så flere kan klare sig selv.
Så er der brug for, at vi værner mere om vores fælles værdier i det her samfund.
Og jeg har over for flere ordførere i dag efterlyst, om ikke regeringen efterhånden vil tage konsekvensen af den gode rapport, vi har fået fra Natur- og Landbrugskommissionen, og oprette en naturfond, der kan genoprette natur i Danmark og føre en anderledes miljøpolitik, der er i bedre overensstemmelse med landbruget, sådan at vi kan have et bæredygtigt landbrug med en stigende produktion de steder, hvor jorden kan bære det, og så sætte ind med flere og større naturområder andre steder.
Det nytter ikke noget, at man bare nedsætter en Natur- og Landbrugskommission og så ikke gør noget ved det.
Der er også brug for, at vi værner om værdier på helt andre felter.
Lad mig bare nævne kriminaliteten.
I dag kunne man læse en historie om en mand, som har fået stjålet sin computer.
Og han kan på sin GPS se, hvor computeren er med 5 mm's nøjagtighed.
Computeren befinder sig inde i Sandholmlejren.
Men når han ringer til politiet for at få hjælp til at komme ind og hente computeren, siger politiet kommer: Det har vi desværre ikke ressourcer til.
Vi altså et fattigt land, hvis der ikke er en politimand, der kan hjælpe en person, som har fået stjålet sin computer, og som ved præcis hvor den er; han har bare brug for, at der er nogen, der hjælper ham derind for at hente den.
Vi er et fattigt land, når vi ikke har råd til det.
Derfor må vi bruge flere penge på vores politi.
Så der er masser af muligheder i det her samfund.
Vi er et rigt samfund.
Men det nytter ikke noget, når vi har en svag regering, der ikke sætter en dagsorden, når vi har en svag regering, der overhovedet ikke kommer med nogle konkrete bud på, hvordan vi løser vores udfordringer.
Det synes jeg er ærgerligt.
Men så må vi andre jo prøve at presse regeringen til det.